Aros verwelkom meer as 1 000 onderwysstudente in 2018 | Maroela Media
Meer as 430 nuwe eerstejaars is vroeër hierdie week tydens Aros se amptelike akademiese opening verwelkom. Foto: Verskaf.
Studente is verspreid oor die twee vierjaar-graadkwalifikasies, B Ed Intermediêre Fase, en B Ed Grondslagfase, asook 'n een driejaar-diploma-kwalifikasie wat Aros steeds aanbied – die Diploma in Graad R-onderwys.
Aros, wat sedert 2012 geregistreerd en geakkrediteerd is by onderskeidelik die departement van hoër onderwys en opleiding en die raad op hoër onderwys, spog hierdie jaar met meer as 290 graduandi wat reeds in skole reg oor Suid-Afrika, asook die buiteland, werk.
Volgens Niclaas Roets, uitvoerende hoof van Aros, bied Aros deur sy visie 'n vars en innoverende kwaliteit oplossing in 'n tydperk waar swak akademiese prestasie in die Suid-Afrikaanse onderwysstelsel toegeskryf word aan onder meer 'n tekort aan goed gekwalifiseerde onderwysers en gebrekkige programme.
"Aros se visie is juis om as Christelike hoëronderwysinstelling van uitnemendheid vakkundige graduandi te bied wat 'n verskil in hul plaaslike en internasionale samelewing kan maak. Die hoë indiensnemingsyfer van, en positiewe terugvoer oor Aros-graduandi vanuit prominente Afrikaanse, maar ook Engelse skole, kleuterskole en ander onderriginstansies, word jaarliks deur navorsing ontleed en bevestig dat Aros se fokus in die kol is," sê Roets.
Aros se kampus is geleë in Waverley, Pretoria, en studente word deur 'n unieke gemengde klas en deeltydse onderrig-en-leer-model die geleentheid gegee om deur die week as assistente in skole hul praktiese ondervinding op te doen, terwyl hul op Vrydagmiddae of Saterdae klas draf.
Aros se aansoeke vir 2019 studies open op 1 April 2018. Die eerste opedag vind plaas op 21 April 2018 en besprekings kan op Aros se webwerf gemaak word by aros.ac.za. Enige verdere navrae rakende studies kan gedoen word by [email protected].
Pragtig gaan nog BAIE in aanvraag wees glo my !
My magtig, maar dis goeie nuus!
Mag die Akademie Reformatoriese Opleiding en Studies van krag tot krag gaan!
Nog 'n pluimpie vir Afrikaans en Christenskap!
Asb begin sommer ook verpleegster op te lei. Groot te kort aan kundigheid in daardie gebied dwars oor Suid-Afrika.